Theodore Harold Maiman on oma 2009. aastal ilmunud paeluvas raamatus "The Laser Odyssey" iseloomustanud end sõnaga maverick - umbes jonnipunn või jäänik. Maiman oli nupukas, kuigi tema kaasaegsed suured kvantelektroonika ehk laseriteaduse autoriteedid ameeriklased Charles Townes (1915) ja Arthur Schawlow (1921-1999) kaldusid teda pigem napakaks pidama. Jäänikuna valis ta laseri aktiivaineks rubiini, mida kõik kolleegid pidasid laseri aktiivainena täiesti lootusetuks. Firma Hughes bossid soovitasid Maimanil laseriga jändamise asemel "millegi mõistlikumaga tegelda", näiteks arendada transistoreid. Maiman lubas siis laseri valmis teha kas või oma garaažis. Lõpuks leebuti, talle anti isegi üks abiline ning mõningast rahalist toetust. Ja visadust kroonis võit.